**UNIUNEA NAȚIONALĂ A BAROURILOR DIN ROMÂNIA**

***CONSILIUL UNIUNII***

**DECIZIA nr. 119**

**29-30 ianuarie 2021**

**(cu caracter interpretativ)**

**privind aplicarea unitară a prevederilor legislației profesiei de avocat**

**cu privire la efectele exercițiului unei demnității publice sau a calității de prefect și subprefect, cu caracter temporar, asupra calității de membru în organele de conducere locale și centrale ale profesiei de avocat**

**Expunerea problemei.**

**Se solicită emiterea unei decizii cu caracter interpretativ care să clarifice situația în care un avocat, membru al organelor de conducere, exercită, cu caracter temporar, o demnitate publică în cadrul aparatului executiv, precum cea de ministru, secretar de stat etc, și funcția de prefect și subprefect.**

Interesează in special, dacă exercițiul, cu caracter temporar, al unei demnități publice in cadrul aparatului executiv, precum și a funcțiilor de prefect și subprefect este de natură să atragă *încetarea* sau *suspendarea* calității de membru în organele de conducere ale profesiei de avocat și, pe cale de consecință, care ar trebui să fie modalitățile în care se asigură funcționarea respectivelor organe de conducere și efectele încetării demnității publice asupra exercițiului calității în organul de conducere din interiorul profesiei de avocat.

**Cadrul normativ.**

Legea nr.51/1995 si Statutul profesiei de avocat reglementează în mod expres și riguros cazurile de *suspendare* și *încetare* a calității de avocat. Dacă în privința cazurilor de încetare a calității de avocat problema efectelor asupra exercițiului diferitelor calități deținute în cadrul profesional este una evidentă și nu necesită o atenție deosebită, în cazul suspendării calității de avocat, cadrul normativ nu oferă suficientă claritate sub aspectul impactului acestei situații asupra exercițiului calității de membru într-un organ al profesiei.

În temeiul art.66 lit. ţ) din Legea nr.51/1995 privind organizarea și exercitarea profesiei de avocat, Consiliul U.N.B.R. emite hotărâri cu caracter interpretativ pentru aplicarea corectă și unitară a Statutului profesiei de avocat, a Statutului C.A.A. și a altor acte normative emise în baza acestora.

**Determinarea soluțiilor.**

*În primul rând*, trebuie stabilit dacă exercițiul unei demnități publice în cadrul aparatului executiv, precum și a funcțiilor de prefect și subprefect se încadrează în cazurile de suspendare a calității de avocat.

Sub acest aspect, calitatea de ministru sau secretar de stat ori de prefect și subprefect, dacă este remunerată, constituie, fără îndoială, un caz de suspendare a calității de avocat deoarece, prin natura funcției, exercițiul acesteia prezintă caracteristici care *in abstracto* sunt susceptibile să afecteze *independența funcțională a avocatului*. În acest caz, suspendarea din exercițiul profesiei poate interveni și la cererea avocatului aflat în stare de incompatibilitate.

Nu la fel stau lucrurile în cazul unor funcții onorifice cum sunt cele de consilier personal al unui ministru și care implica o încadrare în ierarhia funcțiilor executive și o subordonare administrativă iar, prin natura atribuțiilor, implica o simpla consultare, ci nu emiterea sau executarea de acte în regim de putere publică.

Este de reținut că, deși legea folosește termenul de suspendare a ,,calității de avocat”, în realitate, din efectele prevăzute de lege, rezultă că este vorba de o *suspendare din exercițiul profesiei de avocat* iar nu a calității în sine, în acest sens fiind dispozițiile art.53 și art.220 din Statul profesiei de avocat, care se referă la exercitarea actelor specifice profesiei de avocat, adică cele prevăzute la art.3 din lege.

*În al doilea rând*, trebuie stabilit dacă suspendarea din exercițiul profesiei de avocat este compatibilă cu exercițiul calității de membru într-un organ de conducere al profesiei de avocat.

Legea nu determină în mod expres consecințele suspendării din exercițiul profesiei care, așa cum am arătat, cuprinde actele din sfera activității profesiei de avocat, așa cum acestea sunt descrise la art.3 din lege, asupra calității de membru într-un organ de conducere local sau central al profesiei de avocat.

Exercițiul cu caracter temporar al unei demnități publice, așa cum fost descrisă anterior sau al funcțiilor de prefect și subprefect nu este de natură să conducă *per se* la încetarea calității de membru în organele de conducere ale profesiei de avocat deoarece:

* nu încetează calitatea de avocat;
* nu intervine nici suspendarea ,,calității de avocat”, în sensul lipsirii temporare de acest titlu profesional, ci mai exact ,,suspendarea din exercițiul profesiei”, în sensul activităților specifice profesiei de avocat așa cum sunt acestea descrise la art.3 din lege;
* cazurile de încetare a calității de membru în organele de conducere trebuie să fie clar și expres determinate în lege sau deduse din consecințe firești și indiscutabile ale altor situații juridice (ex: încetarea calității de avocat);
* condiția de a fi în exercițiul profesiei este reglementată pentru alegerea organelor de conducere, nefiind stabilita in mod expres drept o situație de încetare a funcției de conducere exercitate in interiorul profesiei.

Nefiind un caz de încetare a calității de membru al organului de conducere, și nefiind reglementate cazuri de suspendare din calitatea de membru al unui organ de conducere, rezultă că exercițiul unei demnități publice in cadrul aparatului executiv, precum și funcțiilor de prefect și subprefect reprezintă un caz de *imposibilitate temporară* de a exercitare a calității în cadrul organului de conducere din cadrul profesiei de avocat.

Desigur, trebuie făcută distincția între situația în care incompatibilitatea este determinată de o cauza care prin natura ei are vocație definitivă la nivel profesional, precum îmbrățișarea unei alte profesii, caz în care imposibilitatea de exercitarea a calității în organele de conducere are un caracter perpetuu și situația în care incompatibilitatea nu are caracter vocațional, ci este determinată de exercițiul temporar al unei anumite calități, cum este cea de demnitate publica descrisă anterior.

Fiind un caz de imposibilitate de exercitare temporară a calității, devin aplicabile dispozițiile art.57 alin.2-4 din Legea nr.51/1995, în privința funcționarii organelor de conducere la nivel local.

Deși nu este prevăzută situația înlocuirii unui membru al organelor colective pe durata imposibilității temporare de exercitare a acestei calități, organele colective vor funcționa prin numirea, pe perioada imposibilității de exercitare a mandatului, a unui supleant în persoana avocatului care a obținut numărul de voturi imediat următor ultimului membru ales în organul colegial, dacă există. În cazul în care există balotaj sau se constată că nu există membrii supleanți, Consiliul Baroului, la nivel local, respectiv, Consiliul UNBR, la nivel central va decide procedura de urmat.

Persoana înlocuită își va relua activitatea la data încetării cauzei care determina imposibilitatea temporară de exercitare a funcției, dacă această încetare intervine în cursul mandatului.

 Pentru toate aceste argumente, **CONSILIUL UNBR**

**HOTĂRĂȘTE:**

Exercițiul unei demnități publice în cadrul aparatului executiv, precum și a funcțiilor de prefect și subprefect reprezintă un caz de suspendare din exercițiul profesiei de avocat.

Exercițiul unei demnități publice în cadrul aparatului executiv, precum și a funcțiilor de prefect și subprefect nu presupune *ipso facto* încetarea calității deținute într-un organ de conducere al profesiei de avocat, la nivel local sau central.

În cazul în care exercițiul demnității publice sau a calității de prefect/subprefect are un caracter temporar, intervine un caz de imposibilitate temporară de exercitare a calității de membru în organul de conducere din cadrul profesiei de avocat, caz în care se aplică, prin analogie, regulile privitoare la suspendarea din exercițiul profesiei de avocat.

În cazul celor care au calitatea de decan devin aplicabile dispozițiile art.57 alin.2-4 din Legea nr.51/1995.

Pe durata imposibilității temporare de exercitare a acestei calități de membru al unui organ colectiv de conducere, acestea vor funcționa prin numirea, pe perioada imposibilității de exercitare a mandatului, a unui supleant în persoana avocatului care a obținut numărul de voturi imediat următor ultimului membru ales în organul colectiv. În cazul în care există balotaj sau se constată că nu există membrii supleanți, Consiliul Baroului, la nivel local, respectiv, Consiliul UNBR, la nivel central va decide procedura de urmat.

La încetarea cauzei care determină imposibilitatea temporară de exercitare a funcției, se va relua activitatea în cadrul organelor de conducere din cadrul profesiei de avocat, dacă încetarea intervine în cursul mandatului, pentru restul de mandat rămas de exercitat. De aceasta se va lua act, după caz, de Consiliul Baroului sau de Consiliul U.N.B.R.

În cazul în care încetarea cauzei care determină imposibilitatea temporara de exercitare a funcției intervine după trecerea duratei mandatului suspendat, avocatul nu va avea dreptul să exercite alt mandat sau rest de mandat în virtutea mandatului suspendat .

**C O N S I L I U L U. N. B. R.**